
Z A K O N
O DOPUNAMA ZAKONA O USTAVNOM SUDU
Član 1.

U Zakonu o Ustavnom sudu („Službeni glasnik RSˮ, br. 109/07, 99/11, 18/13 – US, 40/15 – dr. zakon, 103/15, 10/23 i 92/23), u članu 32. stav 1. posle reči: „neposredno Ustavnom sudu” dodaju se zapeta i reči: „a mogu biti podneti i elektronskim putem na propisanom obrascu”.

U stavu 2. na kraju teksta tačka se zamenjuje zapetom i dodaju se reči: „odnosno kada je primljen na veb portalu Ustavnog suda, u skladu sa zakonom i Poslovnikom”.

Posle stava 3. dodaju se st. 4. i 5, koji glase:

„Elektronski obrazac za podnošenje elektronskog podneska, prijem i evidentiranje podnesaka, izdavanje i elementi sadržaja potvrde o prijemu i druga pitanja postupanja sa podnescima bliže se uređuju Poslovnikom.

Na postupanje sa elektronskim podnescima, čuvanje i zaštitu elektronskih dokumenata, elektronsko dostavljanje i elektronsku komunikaciju sa strankama shodno se primenjuju odredbe zakona kojim se uređuje elektronska uprava, ako ovim zakonom i Poslovnikom nije drukčije propisanoˮ.  

Član 2.

Poslovnik o radu Ustavnog suda uskladiće se sa odredbama ovog zakona u roku od šest meseci od dana stupanja na snagu ovog zakona.

Član 3.

Do uspostavljanja veb portala Ustavnog suda, prijem elektronskih podnesaka vršiće se preko jedinstvene pristupne tačke uslugama elektronske uprave.

Ustavni sud će, u saradnji sa Kancelarijom za informacione tehnologije i elektronsku upravu, u roku od šest meseci od dana stupanja na snagu ovog zakona, uspostaviti tehničke uslove za pružanje usluga prijema elektronskih podnesaka, elektronsku komunikaciju i elektronsko dostavljanje preko Portala eUprava, u skladu sa zakonom kojim se uređuje elektronska uprava i propisima kojima se uređuju elektronski dokument, elektronska identifikacija i usluge od poverenja u elektronskom poslovanju. 

Član 4.

Ovaj zakon stupa na snagu osmog dana od dana objavljivanja u „Službenom glasniku Republike Srbijeˮ, a odredbe člana 1. ovog zakona počinju da se primenjuju po isteku šest meseci od stupanja na snagu ovog zakona.


